diffusjonspumpe
Store norske leksikon,Teknologi og industri,Maskiner,Pumper og turbiner
Diffusjonspumpe, luftpumpe til å fremstille høyvakuum. Pumpen brukes til fremstilling av høyvakuum, for eksempel i glødelampeindustrien.
Prinsipp Ved hjelp av en forvakuumpumpe må lufttrykket på forhånd bringes ned mot 10 Pa (under 0,1 mmHg). Forbi en åpning som fører inn til rommet luften skal pumpes ut av (evakueres), strømmer en lett kondenserbar damp (som oljedamp). Luften diffunderer gjennom åpningen inn i oljedampstrømmen og føres med av denne. Oljedampen kondenseres mot pumpeveggen som er vannkjølt, og tilføres prosessen på ny mens luften drives mot åpningen og fjernes ved hjelp av forvakuumpumpen.Med diffusjonspumpe kan man få meget stor pumpehastighet, opptil flere kubikkmeter i sekundet. Det finnes også dobbelte eller tredobbelte diffusjonspumper, der flere diffusjonstrinn følger etter hverandre i samme pumpe. Vakuumet som kan oppnås i en diffusjonspumpe er i det vesentlige gitt ved oljens damptrykk, som kan gå ned til 10−6Pa. For lavere trykk anvendes bl.a. getter-ionepumpe.Diffusjonspumpen ble oppfunnet av den tyske fysikeren Wolfgang Gaede i 1913.